Hirman, Karel, minister hospodárstva SR (2022-09-22):
Ešte raz príjemné popoludnie. Vážený pán poslanec, rast cien energie, nárast cien komodít elektriny a plynu má zásadné negatívne vplyvy na hospodárstvo Slovenskej republiky. Výrazný je vplyv na priemysel, ale vysoké ceny energie sa premietajú aj do cien potravín, výrobkov či služieb, čo pociťujú najmä občania a hlavne sociálne slabšie skupiny obyvateľstva. Prvý zásadný a dôležitý krok sa udial včera na zasadnutí vlády, keď vláda Slovenskej republiky schválila návrh novely zákona o energetike a zákon o regulácii v sieťových odvetviach. Potrebu novelizovať tieto zákony vyvolala aktuálna vážna kríza na veľkoobchodných trhoch s elektrinou. Tento návrh umožňuje prijať ochranné opatrenia aj netrhového charakteru, ktoré zamedzia aplikácii veľkoobchodných cien na dodávku elektriny koncovým odberateľom elektriny na vymedzenom území, obzvlášť v situácii, ak sa na domácom trhu dokáže vyrobiť elektrina za výrazné nižšie výrobné náklady. Cieľom návrhu zákona sú aj legislatívne úpravy potrebné na to, aby ministerstvo hospodárstva mohlo vydať všeobecný hospodársky záujem na zabezpečenie bezpečnosti, pravidelnosti, kvality a ceny dodávok elektriny pre domácnosti Slovenskej republiky a všeobecný hospodársky záujem na zabezpečenie bezpečnosti, pravidelnosti, kvality a ceny dodávok plynu pre domácnosti v Slovenskej republike z dôvodu zabránenia negatívnemu vplyvu vysokého nárastu cien elektriny a plynu na najzraniteľnejších odberateľoch elektriny, a to odberateľov v domácnostiach. Energetické opatrenia o stave núdze a všeobecnom hospodárskom záujme sú preventívne. Treba zdôrazniť, že ide o krajné opatrenia. Doteraz bolo možné vyhlásiť všeobecný hospodársky záujem na základe len technických porúch, teraz to bude možné aj v súvislosti s enormným nárastom cien energie, aby sme boli schopní zabezpečiť energiu v určitom objeme za určitú cenu. Rovnako aj navrhované druhé opatrenie, núdzový stav, sa vyhlasuje až v kritickej situácii. Ďalšou prioritou ministerstva hospodárstva bude hľadanie riešení s cieľom minimalizovať vplyv vysokých cien tepla na koncových odberateľoch v domácnostiach. Vysoké ceny energie sú riešené aj na úrovni Európskej únie; Európska komisia 14. septembra 2022 zverejnila návrh nariadenia o núdzových opatreniach na adresovanie vysokých cien energie, ktoré sú svojím zameraním výnimočné, cielené a časovo limitované. Návrh je zložený zo štyroch samostatných elementov, ktoré majú spoločne prispieť k zníženiu vplyvu vysokých cien energie na domácnosti a podniky hlavne prostredníctvom získania dodatočných finančných zdrojov, ktoré majú byť následne využité na kompenzácie a iné formy podpory. V súčasnosti o uvedenom návrhu prebiehajú intenzívne diskusie, v konečnej podobe by mal byť prijatý dňa 30. septembra na rokovaní mimoriadnej Rady ministrov pre energetiku v Bruseli. Ministerstvo v súčasnosti pripravuje aj schémy štátnej pomoci na kompenzácie zvýšených nákladov podnikov v súvislosti s vysokými cenami energie; rozsah schém bude závisieť od výšky dostupných finančných prostriedkov. Základné parametre podpory určuje jednoznačným spôsobom dočasný krízový rámec Európskej komisie pre opatrenia štátnej pomoci na podporu hospodárstva v dôsledku agresie Ruska proti Ukrajine. Ten rozlišuje podporu podnikov s obmedzenými vplyvmi vysokých cien energie, ktoré je možné podporiť do výšky 2 mil. eur, a energeticky náročné podniky, ktorým je možné vykryť časť straty až do výšky 25, resp. 50 mil. eur v závislosti od sektora, v ktorom vykonávajú svoje činnosti. Zároveň ministerstvo v spolupráci so Slovenskou inovačnou a energetickou agentúrou pokračuje v informačných kampaniach o znižovaní spotreby elektriny, plynu a tepla a v spolupráci s ďalšími ministerstvami sa pripravujú opatrenia, ktoré zabezpečia zníženie spotrebiču, spotreby tepla v štátnej správe alebo spotreby plynu v prípade vyhlásenia núdzového stavu. Toľko základná odpoveď.